钦定古今图书集成/明伦汇编/闺媛典/第039卷 > 《赵女传》皮日休
## 钦定古今图书集成/明伦汇编/闺媛典/第039卷 > 《赵女传》皮日休

赵氏女，山阳之盐山人。其父贸盐，盗出其息不纳，有
司赋官捕得，法当死。簿已伏，就刑有日矣。赵氏女求
见盐铁官，泣愬于庭曰：“某七岁而母亡，蒙父私盗官
利衣食，某身为生厚矣。今又罪根露，某当随坐，法若
不可，官能原乎？原之不能，请随坐之。”法官清河崔遽
义之，曰：“固当为减死论。”赵氏大泣曰：“某之身，前则父
所育，今则官所赐，誓去发学释氏，以报官德。”自以女
子之言难信，因出利刀于怀，立截其耳以盟必然。崔
益义之，竟全其父命。赵氏侍父刑，疾愈，因诀归浮屠
氏舍。日休曰：“古者救危拯祸，必先示信。至夫家全国
完，则随而乖其盟，如赵氏一乳臭女子耳。继死请父
命，孝也；自刑以盟言，信也。秉孝植信”，高蹈于世，洁乎
瑾瑜，不足为其贞；芬乎茝兰，不足为其秀，与夫古之
救危拯祸者远矣。今之士见难不立其节，见安不偿
其信者，其赵女之刑人乎噫！后之修《女史》者，幸无忘
耶！